Il-Papa Franġisku kkundanna l-vjolenza domestika fuq in-nisa bħala att "kważi sataniku". Skont rapport ta' The Guardian, hu qal dan ilbieraħ waqt programm fejn tkellem ma' tliet nisa u raġel li għaddew minn sitwazzjonijiet diffiċli fil-passat tagħhom. Il-Papa saħaq li n-numru ta' nisa li jissawwtu jew ikunu vittmi ta' abbuż mill-irġiel tagħhom huwa għoli ħafna u li att bħal dan għandu jiġu kkundannat bħala sataniku għaliex tkun qed tabbuża minn persuna li ma tistax tiddefendu ruħha. Madanakollu, hu sostna ma' dawn in-nisa li d-dinjità tagħhom ma nkisritx. "Jien naf li intom dinjitużi għaliex kieku tliftu d-dinjità tagħkom, ma kontux tkunu hawnhekk miegħi," stqarr il-Papa. Din mhux l-ewwel darba li l-Papa tkellem kontra l-vjolenza domestika, hekk kif fil-bidu tas-sena l-oħra, qal li "l-vjolenza fuq in-nisa ma tistax tiġi trattata bħala xi ħaġa normali, qisu xejn mhu xejn". Fl-2020: 6 kundanni tal-Papa għall-vjolenza fuq in-nisa Fix-xhur ta' wara waqt il-pandemija tal-Covid-19, hu tkellem fuq il-każijiet ta' vjolenza domestika żdiedu minħabba li n-nisa kienu magħluqin ġo darhom mal-persuna li kienet qed tabbuża minnhom. "Ma nistgħux ninjoraw lil min hu bla dar jew fil-ħabs" Waqt dan il-programm, il-Papa tkellem ukoll ma' mara li tinsab bla saqaf fuq rasha, ma' raġel li kien għadu kif ħareġ mill-ħabs wara 25 sena maqful u żagħżugħa li tilfet parti kbira minn żgħożitha minħabba l-pandemija. Il-Papa saħaq li huwa dnub kbir mis-soċjetà jekk ikunu njorati l-problemi tal-persuni li jinsabu bla saqaf fuq rashom jew jinsabu fil-ħabs. "Qed noħolqu kultura ta' indifferenza fejn nipprovaw naħbu l-problemi veritiera li jgħaddu minnhom il-persuni bla dar jew bla xogħol," wissa l-Papa.